ועדת הכלכלה, כנסת 18, פרוטוקול מספר 43, 2009-06-29 12:30

אופיר אקוניס: שלום לכולם.

אופיר אקוניס: אנחנו נפתח את הישיבה על צו משק החשמל (דחיית מועדים), התשס"ט-2009.

אופיר אקוניס: אני קיבלתי אתמול את בקשתו של שר התשתיות הלאומיות, שהיא בקשה משותפת שלו ושל שר האוצר.

אופיר אקוניס: קצת לא נוח המצב הזה שבו כל המדינה יודעת שב-30 ביוני מסתיים הרישיון של חברת חשמל.

אופיר אקוניס: אתמול בצהריים השרים המכובדים שאני מאוד מעריך אותם באופן אישי, והיכרותי איתם היא רבת שנים, העבירו לוועדת הכלכלה – או לכנסת – את הבקשה להמשיך את הצו הזה עד סוף שנה זו, אם אינני טועה.

קריאה: לא, לחצי שנה.

אופיר אקוניס: אמרתי, לתקופה של שישה חודשים נוספים.

אופיר אקוניס: "זאת על מנת שלא לפגוע ביכולתה של החברה להעניק שירותים".

אופיר אקוניס: הרי ברור כשמש שלא נפסיק את החשמל.

אופיר אקוניס: יש השיר המפורסם של שלום חנוך או של להקת תמוז "מישהו הפסיק את הזרם".

אופיר אקוניס: אני מאוד אוהב את שלום חנוך, ואני גם יכול לצטט אותו, אבל אני לא אבצע את "מישהו הפסיק את הזרם".

אופיר אקוניס: קיימנו פה דיון ב-26 במאי בנושא החשמל ודיברנו על הארכת המועדים של הצו הזה.

אופיר אקוניס: הרי בסופו של דבר לא נשאיר את אזרחי ישראל בלי חשמל או את חברת חשמל בלי רישיון לפעול.

אופיר אקוניס: זה דבר שלא יעלה על הדעת.

אופיר אקוניס: כלומר אנחנו נכנסים לדיון הזה כשאנחנו יודעים שנאריך את המועדים.

אופיר אקוניס: בשם חבריי, שלא נמצאים פה כי הם במשימות אחרות בבניין הזה, אני מביע את מורת הרוח העמוקה שלי מההתנהלות הזאת.

אופיר אקוניס: למישהו יש הימור מה יקרה ב-30 בדצמבר?

אופיר אקוניס: לי יש הימור.

אופיר אקוניס: ההימור שלי הוא שאני אקבל את המכתב משר התשתיות בחתימת שר האוצר, ויגידו את אותם דברים, רק התאריכים ישתנו.

אופיר אקוניס: יבואו ויאמרו – עד 30 ביוני 2010.

אופיר אקוניס: ומה יקרה ב-30 ביוני 2010?

אופיר אקוניס: שוב תהיה הארכה של חצי שנה.

אופיר אקוניס: תסיימו עם העניין הזה.

אופיר אקוניס: ערן, תן בבקשה התייחסות מקצועית של האוצר ואחר כך גם של משרד התשתיות.

ערן פולק: קודם כול נכון להתנצל לפחות על המועד שבו הגיע הצו הזה לאישור.

ערן פולק: אני אסביר את כל ההסבר המקצועי ואיפה אנחנו עומדים.

ערן פולק: אני לא בטוח שזה נותן מענה לעניין הזה.

אופיר אקוניס: אז מה המצב כרגע?

ערן פולק: בעניין הארכת הרישיונות מפעם לפעם והרקע לזה אנחנו נמצאים בממשלה בסוג של הידברות עם חברת החשמל על שינוי מבני בחברה – שהוא חלק מהשינוי המבני במשק כולו שחלקו נדון גם בעניין היצרנים הפרטיים – בגדול, כבר 13 שנה.

אופיר אקוניס: אני בכיוון, אם ככה.

ערן פולק: במשך 13 השנה האלה החוק תוקן מספר פעמים כך שמה שיש בו היום זה גיבוש של שינוי מבני שהוא שלם או כמעט שלם מבחינת המבנה שאליו חברת החשמל צריכה להפוך במצב של שינוי מבני וסוגי הרישיונות הניתנים.

ערן פולק: החל בשנת 2007 היה ברור שהיה צריך תקופה של הידברות מול החברה ומול ארגוני העובדים וגם זמן ליישום העניין הזה.

ערן פולק: אמרו שזה ייקבע בצווים שתינתן לשרים האפשרות להאריך אותם.

ערן פולק: במקביל למצב החוקי הזה התקיימו מספר דיונים עם החברה וארגוני העובדים עם עליות ומורדות, ובשורה התחתונה במאי 2008 הדיונים הופסקו בלי הסכמה, והתוצאה היא תיקון החקיקה שמאפשר לשרים את ההארכה כמו שהיא מופיעה היום בחוק.

ערן פולק: בחודשים האחרונים, וספציפית במהלך מאי 2009, התגבשה הסכמה שנכנסים להליך של משא ומתן על השינוי מבני, משהו שראש הממשלה גם התייחס אליו כאחד מאבני היסוד של המדיניות הכלכלית ושל כל התוכנית הכלכלית.

ערן פולק: הייתה הסכמה שגובתה בבית הדין לעבודה שיתקיימו דיונים אינטנסיביים בנושא הזה עד אוגוסט הקרוב.

ערן פולק: הדיונים פחות או יותר מתגבשים, עוד לא נכנסו לדיונים אופרטיביים ממש.

ערן פולק: הכוונה שלנו בממשלה היא, כמו שנאמר גם בבית הדין, להיכנס לדיונים כאלה אינטנסיביים כדי לייצר הסכמות עם החברה על השינוי המבני בה ועם ארגוני העובדים על הסעיפים שקשורים בזכויות העובדים.

ערן פולק: בהינתן שהסכמות כאלה יגובשו יש מספר חודשים שהממשלה וגם החברה יידרשו לתיקוני חקיקה נוספים או להסדרים כאלה ואחרים.

ערן פולק: לכן סיכמנו על הארכה שתאפשר לנו למצות את הדיונים בהקשר הזה ולהגיע לרמה שאנחנו מסוגלים לבוא עם תיקון חקיקה או עם אופק ברור במקרה שיוגשו הסכמות.

ערן פולק: הראייה הממשלתית מתייחסת גם למצב שלא יהיו הסכמות, ובמצב כזה הוקמו על-ידי הממשלה שתי חברות ביוני 2008 – האחת, תפקידה לבנות תחנות כוח, והשנייה שתפקידה להיות מנהל המערכת העתידית של משק החשמל.

ערן פולק: במצב כזה הממשלה תצטרך להיערך כדי לתת לאותן חברות את הרישיונות המתאימים, מה שגם ניתן לעשות באותה תקופה של חצי שנה.

ערן פולק: לכן הבקשה היא להארכה של חצי שנה.

אופיר אקוניס: כל מה שתיארת עכשיו זה בחצי שנה?

אופיר אקוניס: זה אמור לקרות בפחות מחצי שנה, לא?

אופיר אקוניס: ההידברות תהיה אינטנסיבית ודרמטית ומרתונית, כפי שקראתי פה להידברות אחרת, שיצרה סערה.

אופיר אקוניס: עכשיו חברת הכנסת יחימוביץ לא פה, אז אנחנו בלי סערה.

אופיר אקוניס: תעריך בזהירות שאין יותר הארכות, ונמצה את העניין.

אופיר אקוניס: או שלא, עזוב, אני לא אביך אותך, אל תעריך, זאת באמת בעיה.

אופיר אקוניס: אני מסכים איתך, אתה לא נבחר ציבור, אתה פקיד בכיר בממשלה, אני לוקח את השאלה שלי.

אופיר אקוניס: אל תאריך כי לא נסבך אותך.

אופיר אקוניס: הבנתי את סקירתך, ונקווה שזה יקרה.

אופיר אקוניס: גם ממשרד התשתיות הייתי רוצה לשמוע הסבר מניח את הדעת מטעמו של השר לנדאו.

דרורה ליפשיץ: אני רוצה לדייק בהמשך לדברים שאמר ערן: המשא ומתן שמתנהל היום הוא על זכויות העובדים בשינוי המבני.

דרורה ליפשיץ: נכון שאגב כך עולות כל מיני שאלות אחרות, אבל החוק הוא חוק, ועקרונות השינוי המבני קבועים בחוק, ועל זה לא מתנהל משא ומתן, ובטח לא משא ומתן בחסות בית הדין לעבודה.

דרורה ליפשיץ: מה שמתנהל עם העובדים זה משא ומתן על זכויותיהם.

דרורה ליפשיץ: נשאלות כל מיני שאלות אחרות, ואי אפשר לעשות חומה כאשר מדברים עם אנשים, אבל בוודאי זה המשא ומתן שמתנהל.

דרורה ליפשיץ: חשוב לדייק בעניין הזה.

דרורה ליפשיץ: אין לנו תשובות מאוד לא מביכות למה באנו אתמול ולא באנו לפני שבועיים או לפני חודש.

דרורה ליפשיץ: אולי זאת אופטימיות, אולי זאת נאיביות חסרת תקנה, אולי זה סתם איזושהי מחשבה שנצליח במסגרת עוד שבועיים-שלושה לבוא עם סקירה קצת יותר- -

אופיר אקוניס: באמת.

דרורה ליפשיץ: אבל בשורה התחתונה כולנו משנסים מותניים במאמצים כדי לא לבוא עם בקשות נוספות, אף על פי שסביר להניח שנצטרך להיפגש כאן שוב.

אופיר אקוניס: וגם יצאתם מנקודת הנחה נבונה שלא נעצור את הדבר.

דרורה ליפשיץ: הוקמו חברות ממשלתיות על-ידי המדינה, גם חברת מערכת, גם חברת ייצור.

דרורה ליפשיץ: ודאי שמוכרחים להאריך את הרישיונות, ואני קצת מתחברת לדיון שהיה קודם – דילמת הרגולטור השבוי.

דרורה ליפשיץ: אנחנו מוטרדים מאוד כשהחברה עובדת בלי רישיונות.

דרורה ליפשיץ: אנחנו מוכרחים להאריך להם את הרישיונות.

דרורה ליפשיץ: לכן הבקשה שמונחת בפניכם היא הבקשה המינימליסטית ההכרחית בנסיבות הנוכחיות.

אופיר אקוניס: אני אקריא מהפרוטוקול את דבריו של מנכ"ל חברת חשמל מר לסקר ב-26 במאי: "בין ל-10-7" – מה-26 במאי – "הוצאנו מכתב לשר התשתיות הלאומיות ולשר האוצר בבקשה להאריך את תוקף הרישיונות בשנה נוספת, אני מניח שזה יגיע לפתחה של ועדת הכלכלה".

אופיר אקוניס: אכן הגיע.

אופיר אקוניס: הוא שלח את זה באמצע מאי.

אופיר אקוניס: אני מאמין ומקווה שלא נצטרך לדון בזה יותר.

דרורה ליפשיץ: הבעיה היא לא התאריך שבו פנתה חברת חשמל.

דרורה ליפשיץ: כולנו היינו מודעים לתאריך הזה גם לפני 26 במאי.

דרורה ליפשיץ: אבל לא בכדי קבעה הכנסת שהארכה כזאת דורשת חשיבה, דורשת שני שרים, התייעצויות עם שתי רשויות – עם רשות החשמל ועם רשות החברות הממשלתיות.

דרורה ליפשיץ: כי כולם שותפים למהלך הגדול של הוצאת השינוי המבני מהכוח אל הפועל.

דרורה ליפשיץ: כל אחד ביכולות שלו ובמסגרת הסמכויות שלו מנסה לעשות את המקסימום.

דרורה ליפשיץ: הגענו באמת בדקה ה-90.

אופיר אקוניס: תודה.

אופיר אקוניס: באותה הזדמנות אשאל אתכם אם הגעתם להבנות בנושא הקודם.

אופיר אקוניס: אני לא מעלה את זה, זה יהיה ביום רביעי ב-10:00.

דרורה ליפשיץ: צריך הסכמות של כל נציגי הממשלה.

דרורה ליפשיץ: משרד המשפטים לא- - -

קריאה: הוא גם מסכים על זה.

עדנה הראל: אני מוכנה שנציע אותה.

דרורה ליפשיץ: עכשיו?

אופיר אקוניס: לא, עכשיו אני לא מעלה, זה לא על סדר היום.

אופיר אקוניס: אנחנו כבר מתחילים פה בדיון בנושא מנהל מקרקעי ישראל בעוד 8 דקות.

אופיר אקוניס: מי מקריא את הצו?

נועם בריימן: הקראה: צו משק החשמל (דחיית מועדים), התשס"ט-2009 בתוקף סמכותנו לפי סעיף 60(ד11) לחוק משק החשמל, התשנ"ו-1996 (להלן – החוק), ובהתייעצות עם הרשות לשירותים ציבוריים – חשמל ועם רשות החברות הממשלתיות, ובאישור ועדת הכלכלה של הכנסת, ולאחר שנוכחנו לדעת כי הדבר חיוני לקידום מטרות החוק, אנו מצווים לאמור: דחיית מועדים 1.

נועם בריימן: בסעיף 60(ד4)(2) ו-(4) לחוק, במקום "ט' בתמוז התשס"ט (1 ביולי 2009)" יבוא "ט"ו בטבת התש"ע (1 בינואר 2010)";

איתי עצמון: יש בכוונת

איתי עצמון: כם לפרסם את הצו כבר מחר?

נועם בריימן: כבר מחר.

דרורה ליפשיץ: אבל אנחנו מקבלים את ההצעה שדיברנו עליה קודם להוסיף סעיף תחילה בצו, שתחילתו תהיה ב-1 ביולי.

דרורה ליפשיץ: אנחנו מקווים שנפרסם אותו ברשומות עד מחר.

איתי עצמון: זה מקובל על משרד המשפטים?

דרורה ליפשיץ: אני לא חושבת שיש בעיה.

דרורה ליפשיץ: אנחנו נעשה מאמצים לפרסם את זה מחר, ולא צריך סעיף תחילה.

לאה ורון: אותו לחץ שעשיתם על ועדת הכלכלה תעשו במשרד המשפטים.

אופיר אקוניס: עכשיו עוד לא 13:00, במשרד המשפטים עובדים קשה, עד הלילה.

נועם בריימן: ייעשה.

אופיר אקוניס: מי בעד?

אופיר אקוניס: אני בעד, גם חמד עמאר מצטרף אלינו.

אופיר אקוניס: אין מתנגדים, אין נמנעים.

אופיר אקוניס: הצו אושר, והחשמל יזרום ברחובותיה של מדינתנו גם ביום רביעי בבוקר.

אופיר אקוניס: תודה רבה.